ปภ.ประสาน 7 จังหวัดภาคเหนือป้องกันปัญหาไฟป่าและหมอกควันอย่างต่อเนื่อง พร้อมควบคุมการเผาในพื้นที่ป่าไม้ พื้นที่การเกษตร และพื้นที่ริมทางหลวงอย่างเข้มงวด
กรมป้องกันและบรรเทาสาธารณภัย รายงาน 7 จังหวัดภาคเหนือคุณภาพอากาศในวันนี้(3 เม.ย.62) ภาพรวมอยู่ในระดับมีผลต่อสุขภาพเร่งปฏิบัติการแก้ไขปัญหาต่อเนื่อง        นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า คุณภาพอากาศในวันนี้ (3 เม.ย.62) พบพื้นที่ภาคเหนือ 7 จังหวัด ได้แก่ เชียงราย เชียงใหม่ ลำปาง ลำพูน แม่ฮ่องสอน น่าน และพะเยา พบว่า มีปริมาณฝุ่นละอองขนาดเล็กไม่เกิน 2.5 ไมครอน (PM2.5) ปริมาณฝุ่นละอองขนาดเล็กไม่เกิน 10 ไมครอน (PM10) เฉลี่ย 24 ชั่วโมง เกินค่ามาตรฐาน 50 ไมโครกรัมต่อลูกบาศก์เมตร ซึ่งโดยรวมอยู่ในระดับเริ่มมีผลกระทบต่อสุขภาพถึงมีผลกระทบต่อสุขภาพ (ระดับสีแดง)         ทั้งนี้ กรมป้องกันและบรรเทาสาธารณภัย ได้ประสาน 7 จังหวัดภาคเหนือ เตรียมพร้อมป้องกันปัญหาไฟป่าและหมอกควัน อย่างต่อเนื่อง โดยจัดเจ้าหน้าที่เฝ้าระวังสถานการณ์ติดตามข้อมูลคุณภาพอากาศและประเมินสถานการณ์อย่างใกล้ชิด รวมถึงดำเนินมาตรการควบคุมการเผาในพื้นที่ป่าไม้ พื้นที่การเกษตร และพื้นที่ริมทางหลวงอย่างเคร่งครัด ตลอดจนขอความร่วมมือประชาชนงดเว้นการเผาขยะและเศษวัสดุทางการเกษตร เพื่อป้องกันการเกิดไฟป่าและปัญหาหมอกควันปกคลุมพื้นที่ สำหรับประชาชนที่ได้รับผลกระทบจากหมอกควัน สามารถติดต่อเพื่อประสานแก้ไขปัญหาโดยด่วนได้ที่สายด่วนนิรภัย 1784 ตลอด 24 ชั่วโมง.